Intlaħqu bosta gruppi tal-partijiet ikkonċernati, inkluż dawk milquta direttament mill-Fond, bħall-Industrija u l-istituzzjonijiet tar-riċerka u dawk li għandhom xi jgħidu dwar is-suġġett, iżda mhux il-benefiċjarji diretti bħaċ-ċittadini u l-NGOs. Uħud minn dawn tal-aħħar ikkritikaw l-inizjattiva minn perspettiva etika. Filwaqt li l-proposta tqis it-tħassib tagħhom kif xieraq (pereżempju rigward l-etika u l-ħtieġa ta’ konformità mal-konvenzjonijiet internazzjonali), il-Kummissjoni qed teżerċita d-dritt ta’ inizjattiva tagħha biex twieġeb l-appell taċ-ċittadini tal-UE u tal-mexxejja politiċi tagħhom għal appoġġ lill-industrija tad-difiża tal-UE u għal aktar sigurtà.

Il-partijiet ikkonċernati affettwati direttament jappoġġaw l-inizjattiva. Dawn ikkumentaw dwar is-suġġetti li jridu jiġu ffinanzjati u għamlu suġġerimenti dwar l-istruttura tal-Fond u l-arranġamenti tal-finanzjament. Il-punti ewlenin kienu kif ġej:

–jenħtieġ issir enfasi fuq il-prijoritajiet tar-riċerka u l-iżvilupp għal żmien medju u fit-tul (spinta teknoloġika u innovazzjoni rivoluzzjonarja) bil-ħsieb li s-settur jikseb kompetittività fit-tul u joħloq kapaċitajiet tal-ogħla livell. Il-prijoritajiet tal-Fond jenħtieġ jiġu ddefiniti mal-Istati Membri fil-kuntest tal-programmi ta’ ħidma annwali/multiannwali.

–l-istruttura tal-Fond jenħtieġ tirrifletti approċċ ħolistiku mmexxi mill-kapaċitajiet li jkopri ċ-ċiklu kollu tat-teknoloġija u abbażi ta’ Regolament uniku. L-arranġamenti dettaljati taż-żewġ partijiet jenħtieġ jiġu allinjati kemm jista’ jkun;

–il-partijiet ikkonċernati, b’mod unanimu jikkunsidraw li r-regoli dwar id-Drittijiet tal-Proprjetà Intellettwali (IPR) jenħtieġ jiġu adattati għad-difiża. Organizzazzjonijiet tar-riċerka appellaw għall-protezzjoni tad-drittijiet tal-parteċipanti kollha tal-proġett, mhux biss dawk mill-industriji kbar;

–dwar ir-rati ta’ finanzjament, il-partijiet ikkonċernati kienu tal-fehma li r-rati ta’ finanzjament jenħtieġ li jqisu l-ispeċifiċitajiet tas-settur. L-istituzzjonijiet tar-riċerka talbu kontribuzzjonijiet finanzjarji akbar għar-riċerka, sa 100 %, u li jkopru l-ispejjeż indiretti relatati mal-infrastrutturi. Ir-rapport minn Grupp ta’ Personalitajiet dwar l-Azzjoni Preparatorja għar-Riċerka dwar id-Difiża (ir-Rapport tal-Grupp ta’ Personalitajiet) ta parir li jenħtieġ ikun kopert persentaġġ akbar ta’ spejjeż indiretti;

–fir-rigward tal-forom ta’ appoġġ finanzjarju, ir-rispondenti ssuġġerew li jitqiesu alternattivi għal kofinanzjament mill-Istati Membri, eżempju permezz ta’ akkwist prekummerċjali (PCP) u operazzjonijiet ta’ taħlit immexxija permezz tal-Fond InvestEU f’każijiet ta’ spin-offs ċivili jew relatati ma’ faċilitajiet tal-ittestjar.

•Għarfien espert estern

Il-Kummissarju responsabbli għas-suq intern, l-industrija, l-intraprenditorija u l-SMEs laqqa’ grupp ta’ 16-il persuna ta’ livell għoli li huma attivi fil-qasam tad-difiża (mill-industrija, organizzazzjonijiet tar-riċerka, il-Parlament Ewropew u parlamenti nazzjonali, u istituti ffukati fuq il-politika) biex jagħtu konsulenza esterna fi żmien qasir u fit-tul dwar il-politika tar-riċerka fid-difiża. Wara taħdidiet u konsultazzjonijiet regolari, f’Jannar 2016 dan il-grupp ippubblika r-rapport imsejjaħ European Defence Research – the case for an EU-funded R&T programme.

Dan il-Grupp għen biex tissawwar l-Azzjoni Preparatorja għar-Riċerka dwar id-Difiża (PADR) imnedija f’April 2017 u ta pariri strateġiċi fuq l-aspirazzjonijiet fit-tul għal riċerka marbuta mad-difiża ffinanzjata mill-UE.